Srednja škola Pregrada

Medicinska sestra opće njege/medicinski tehničar opće njege

Pismo učenicima i roditeljima koji se pripremaju za upis u 1. razred programa medicinska sestra opće njege/medicinski tehničar opće njege

Poštovani i dragi učenici,

ako vam predstoji upis u prvi razred srednje škole i ako želite postati medicinska sestra opće njege/medicinski tehničar opće njege, ovim pismom želimo vama i vašim roditeljima približiti vrijednosti ovog programa i pozvati vas da ga upišete u našoj školi.

Radi se o programu kojim ćete steći zanimanje, ali i mogućnost polaganja ispita državne mature i tako nastavka obrazovanja. To je jedini petogodišnji program u Republici Hrvatskoj, u potpunosti usklađen sa standardima Europske Unije kojim se stiče strukovna kvalifikacija i ulazak u svijet rada bez stažiranja i polaganja stručnog ispita. Tijekom prve dvije godine usvaja se široko znanje iz općeobrazovnih predmeta, a nakon toga slijedi trogodišnji strukovni dio koji priprema za rad u različitim zdravstvenim ustanovama, odjelima, s različitim dobnim skupinama.

Medicinska sestra opće njege/medicinski tehničar opće njege pomaže pojedincu, bolesnom ili zdravom, u obavljanju aktivnosti koje pridonose njegovom zdravlju ili oporavku. Samostalno i u timu provodi zdravstvenu njegu korisnika. Sudjeluje u pripremi i provedbi dijagnostičko-terapeutskih postupaka i zahvata te primjeni lijekova, vodi zdravstvenu i drugu dokumentaciju.

Stoga ćete se svi vi koji želite pomagati drugima, koji ste brižni i prihvaćate nemoćne i bolesne, dobro osjećati upravo u tom programu.

Treba naglasiti kako medicinska sestra opće njege/medicinski tehničar opće njege najčešće radi na bolničkim odjelima, liječničkim ordinacijama opće prakse, specijalističkim ili dijagnostičkim ordinacijama, u zdravstvenim zavodima, ali i u ustanovama socijalne skrbi (domovi za starije i nemoćne, domovi za djecu bez odgovarajuće roditeljske skrbi), odgojno-obrazovnim ustanovama (vrtići).

Odlučite li se za ovo zanimanje, Srednja škola Pregrada pružit će vam vrhunsko obrazovanje iz područja zdravstva. Ono se ostvaruje u prijateljskoj i poticajnoj atmosferi te izvrsno opremljenim kabinetima. Osim u školi, vježbe se odvijaju u zdravstvenim ustanovama KZŽ-a, ali i Grada Zagreba.

Kako bi navedeno ostvarila, Srednja škola Pregrada svoj cjelokupan rad temelji na vrijednostima pozitivne školske klime, a što u praksi znači da su učenici, roditelji i škola stvarni partneri na putu razvoja samopouzdanog, slobodnog, empatičnog, komunikativnog i kritičnog mladog čovjeka.

U školi se uči kako učiti i svaki učenik dobiva potrebnu pažnju. Svi oni znaju da su im profesori u svakom trenutku spremni pomoći i dati im podršku u različitim životnim situacijama. Temeljem tako stvorenih odnosa, s mnogim učenicima kontakt se održava i godinama nakon što su završili svoje obrazovanje, a njih više od 20-ak danas u našoj školi i radi.

Generaciju medicinskih sestara/tehničara 2020./21. vodit će naša vrsna profesorica Ksenija Šaić, prof. geografije, a za suradnju i s učenicima i roditeljima otvoreni su svi profesori, stručna služba, ravnateljica, ali i svi drugi djelatnici škole.

I na kraju, poštovani roditelji,

želimo da znate kako će vaša djeca u školi biti uvažavana kao vama (i nama) najvažnija i najznačajnija te da se veselimo susretu. Naš je zajednički cilj da oni budu uspješni i sretni mladi ljudi.

Vaša Srednja škola Pregrada

Temelji naše škole:

* prijateljsko ozračje
* brižni i podržavajući nastavnici i razrednici
* izvannastavne aktivnosti koje potiču kreativnost, razvijanje talenata i interesa
* dodatna nastava kojom se učenici pripremaju za ispite državne mature i polaganje Njemačke jezične diplome (DSD)
* izleti i terenska nastava kojom se njeguje učenje u stvarnim životnim situacijama, stječu nova iskustva i omogućuje povezivanje učenika izvan škole
* roditelji su partneri u zajedničkom cilju pripreme mlade osobe za svijet odraslih
* mogućnost smještaja u modernom učeničkom domu
* sudjelovanje u brojnim projektima (škola Europska točka darovitosti, Škola koja promiče zdravlje, Eko škola, Erazmus i dr.)